Mitchell: Bokke sal nie waag met Gelant | Netwerk24
Deur Cobus Claassen 21 November 2017 06:45
Warrick Gelant / Foto: Gallo Images
Hy glo Allister Coetzee, die Springbok-afrigter, sal die toets teen die Azzurri tot elke prys wil wen, en dat die ontwikkeling van 'n speler soos Gelant op die langebaan geskuif sal word.
"Saterdag se toets (teen Frankryk) was taai en naelskraaps en met al die druk wat daar is, glo ek nie daar sal baie gewaag word wanneer die span gekies word nie.
"Ek dink ook nie Warrick sal heeltemal so goed inpas as ek kyk hoe die Bokke op die oomblik speel nie. Hy bied iets anders."
Andries Coetzee het sover vanjaar in al 11 die Bokke se toetse die nr. 15-trui gedra.
Hoewel Coetzee bestendig is en meer as tevrede kan voel met sy debuutjaar in toetsrugby, is daar diegene wat van mening is hy bied te min op die aanval en dat die Springbokke se agterlyn in die geheel 'n goeie skoot X-faktor makeer.
Gelant was briljant vir die Blou Bulle in die Curriebeker-reeks en het die kompetisie as die voorste driedrukker afgesluit.
Mitchell sê dit moet moeilik wees vir Gelant om saam te toer sonder om 'n kans te kry.
Gelant oefen saam met die Bokke. Foto: Gallo Images
"Ek kan net dink hy sal bitter graag wil speel. Hy is iemand wat graag betrokke en naby die aksie wil wees."
Die Bulle-breier is ná afloop van die Curriebeker-halfeindstryd teen die Haaie gevra oor Gelant se kanse om 'n Bok te word.
Gelant het onder druk 'n paar foute in die Haaitenk gemaak.
Mitchell het gesê Gelant is bestem vir toetsrugby, maar hy is nie seker wanneer nie.
Die voormalige afrigter van die All Blacks het vroeër die seisoen gesê die giftige Gelant het met sy vaart, swenk en aftrap die aanvallende deugde wat min spelers in wêreldrugby het.
Mitchell het in dieselfde asem gesê die 22-jarige heelagter weet hy gaan hard moet werk aan sy verdediging.
Ná die skandes wat Suid-Afrika 'n jaar gelede in Florence teen Italië gemaak het, sal daar in die Bok-kamp anders gekyk word na Saterdag se toets.